PMIndiaData/PMIndiaSum huggingface dataset:
ओदिशामधल्या बारीपाडा येथे पंतप्रधानांच्या हस्ते विकासकामांना प्रारंभ

पंतप्रधान नरेंद्र मोदी यांनी आज ओदिशातल्या बारीपाडाला भेट दिली. प्राचीन हरीपूरगड किल्यातल्या रसिका रे मंदिराचे जतन आणि विकासकामांची सुरुवात दर्शवणाऱ्या डिजिटल पट्टिकेचे पंतप्रधानांनी अनावरण केले. तीन राष्ट्रीय महामार्ग प्रकल्पांचे भूमीपूजनही पंतप्रधानांनी केले. आयओसीएलच्या पारादीप-हल्दीया-दुर्गापूर एलपीजी गॅस वाहिनीच्या बालासोर-हल्दीया-दुर्गापूर विभागाचे लोकार्पण पंतप्रधानांनी केले. बालासोर येथे मल्टिमोडल लॉजिस्टीक पार्कचे आणि सहा पारपत्र सेवा केंद्रांचे उद्‌घाटनही त्यांनी केले. टाटा नगर ते बदाम पहाड दरम्यानच्या दुसऱ्या प्रवासी रेल्वेगाडीलाही पंतप्रधानांनी हिरवा झेंडा दाखवला. सुमारे 4,000 कोटी रुपयांच्या प्रकल्पांचे उद्‌घाटन आणि भूमीपूजन आज करण्यात आल्याची माहिती पंतप्रधानांनी जनसभेत बोलताना दिली. केंद्र सरकार पायाभूत विकासांवर लक्ष केंद्रीत करत असून यामुळे जनतेच्या जीवनात मूलभूत परिवर्तन घडेल असा विश्वास त्यांनी व्यक्त केला. बालासोर-हल्दीया-दुर्गापूर गॅस वाहिनीमुळे ओदिशा आणि पश्चिम बंगालमधल्या भागात एलपीजीचा सुरळीत पुरवठा होईल. यामुळे वाहतुकीचा खर्च आणि वेळही वाचेल. 21 व्या शतकात संपर्काच्या महत्वावर त्यांनी भर दिला. भारतात आधुनिक पायाभूत सुविधा आणि संपर्क क्षेत्रात अभूतपूर्व गुंतवणूक करण्यात येत आहे. ओदिशातही रस्ते, रेल्वे आणि हवाई संपर्कावर भर ध्‍देण्यात येत आहे. रेल्वे संपर्क वाढवल्यामुळे खनिज संसाधनांचा उद्योगांना सुलभ पुरवठा होईल आणि जनतेलाही एका ठिकाणाहून दुसऱ्या ठिकाणी जाणे सोपे होईल असे पंतप्रधान म्हणाले. पायाभूत सुविधांच्या विस्ताराचा जास्तीत जास्त फायदा मध्यमवर्ग आणि मध्यम उद्योग क्षेत्राला होईल. आधुनिक रस्ते, स्वच्छ रेल्वेगाड्या आणि किफायतशीर हवाई प्रवास यामुळे मध्यमवर्गाचे जीवनमान अधिक सुलभ होईल असे पंतप्रधान म्हणाले. गेल्या साडे चार वर्षात केंद्र सरकारने जनतेला पारपत्र मिळवण्यात येत असलेल्या समस्या कमी करण्यासाठी प्रयत्न केले आहेत. आज उद्‌घाटन करण्यात आलेली सहा पारपत्र सेवा केंद्र हे या दिशेने टाकलेले एक पाऊल आहे तसेच ही केंद्र म्हणजे जीवनमान अधिक सुलभ करण्यासाठीचा आणखी एक प्रयत्न असल्याचे पंतप्रधानांनी सांगितले. देशाचा वैभवशाली सांस्कृतिक वारसा जतन करण्यासाठीही केंद्र सरकार प्रयत्न करत आहे. श्रद्धेच्या धार्मिक आणि ऐतिहासिक महत्व असलेल्या स्थळांचा तसेच योग आणि आयुर्वेदाच्या ज्ञानाचा प्रसार करण्यात येत असून प्रोत्साहनही देण्यात येत आहे. या संदर्भात रसिका रे मंदीर कामाचा आणि हरीपूरगड इथल्या प्राचीन किल्ल्याच्या उत्खननकार्याचा त्यांनी उल्लेख केला. सरकारच्या अशा प्रयत्नामुळे पर्यटनाला चालना मिळण्यासाठी मदत होत असल्याचे पंतप्रधान म्हणाले.
खाण आणि भूविज्ञान क्षेत्रात भारत आणि मोरक्को यांच्यातल्या सामंजस्य कराराला केंद्रीय मंत्रिमंडळाची मंजुरी

खाण आणि भूविज्ञान क्षेत्रात भारत आणि मोरक्को यांच्यात झालेल्या सामंजस्य कराराला, केंद्रीय मंत्रिमंडळाने पूर्वलक्षी प्रभावाने मंजुरी दिली आहे. मोरक्कोचे उर्जा, खाण आणि शाश्वत विकास मंत्रालय आणि भारताचे खाण मंत्रालय यांच्यात नवी दिल्लीत 11 एप्रिल 2018 ला या सामंजस्य करारावर स्वाक्षऱ्या झाल्या होत्या. या सामंजस्य करारामुळे खाण आणि भूविज्ञान क्षेत्रात भारत आणि मोरक्को यांच्यात संस्थात्मक यंत्रणा निर्माण होणार आहे. उभय देशांच्या आर्थिक, सामाजिक आणि पर्यावरण क्षेत्रासाठी हे सहकार्य परस्परांना फायदेशीर ठरणार आहे. खाण आणि भूविज्ञान क्षेत्रात भारत आणि मोरक्को यांच्यातले सहकार्य मजबूत करण्याचा या सामंजस्य कराराचा उद्देश आहे. भूविज्ञान पायाभूत सुविधांचा विकास, खाण आणि भूविज्ञानाला प्रोत्साहन, प्रशिक्षण कार्यक्रम आणि भूगर्भीय माहिती आणि आकडेवारी विषयक बँक यासारख्या क्षेत्रात हे सहकार्य करण्यात येणार आहे त्यामुळे कल्पकतेला चालना मिळणार आहे.
श्रीलंकेत वादळी हवामानामुळे झालेल्या जीवितहानीबद्दल पंतप्रधानांनी व्यक्‍त केलं दु:ख

पंतप्रधान नरेंद्र मोदी यांनी श्रीलंकेत वादळी हवामानामुळे झालेल्या जीवितहानीबदृल दु:ख व्यक्त केले आहे. “श्रीलंकेत वादळी हवामानामुळे झालेल्या जीवितहानीबद्दल तीव्र दु:ख आणि सहानुभूती. श्रीलंका सरकार आणि तिथल्या जनतेला सहाय्य करण्यासाठी आम्ही निग्रहाने उभे आहोत. तातडीने सहाय्य पाठवण्यात येत आहे” असं पंतप्रधानांनी म्हटले आहे.
आण्विक सुरक्षा परिषदेच्या पार्श्वभूमीवर पंतप्रधान नरेंद्र मोदी यांनी कॅनडा आणि ब्रिटनच्या पंतप्रधानांची घेतली भेट

वॉशिंग्टन डीसी इथल्या आण्विक सुरक्षा परिषदेच्या पार्श्वभूमीवर पंतप्रधान नरेंद्र मोदी यांनी कॅनडाचे पंतप्रधान जस्टीन ट्रुड यांची भेट घेतली. ट्रुड यांनी पदभार स्वीकारल्यापासून भारत-कॅनडा यांच्यातल्या संबंधांना नवी ऊर्जा आणि गती प्राप्त झाल्याचे पंतप्रधान म्हणाले. दोन्ही देशांमधे आर्थिक क्षेत्रात संबंध अधिक व्यापक करण्याच्या क्षमतांवर पंतप्रधान नरेंद्र मोदी यांनी भर दिला. कॅनडाला गेल्यावर्षी आपण दिलेल्या भेटीत कॅनडाच्या पेन्शन फंडांच्या प्रमुखांबरोबर झालेल्या बैठकीचे स्मरण मोदी यांनी केले. यापैकी काही फंडांनी भारतात गुंतवणूक करायला सुरुवात केल्याचे त्यांनी नमूद केले. नवीकरणीय उर्जेसाठी भारताचे प्रयत्न पंतप्रधान नरेंद्र मोदी यांनी विषद केले. स्मार्ट सिटी, नागरी पायाभूत सुविधा, कौशल्य विकास यासारख्या क्षेत्रात कॅनडा, भारताबरोबरचे सहकार्य अधिक दृढ करु शकतो, याचा उल्लेख पंतप्रधानांनी केला. हायड्रोकार्बन क्षेत्रातल्या भारताच्या धोरणाचा उल्लेख करत कोळसा गॅसिफिकेशन आणि कोळसा खाणींबाबत कॅनडाकडून सहकार्याची अपेक्षा व्यक्त केली. भारताला भेट देण्याचे पंतप्रधानांनी दिलेले निमंत्रण ट्रुड यांनी स्वीकारले. ब्रिटनचे पंतप्रधान डेव्हीड कॅमेरुन यांचीही पंतप्रधान नरेंद्र मोदी यांनी भेट घेतली. पंतप्रधान नरेंद्र मोदी यांच्या गेल्यावर्षीच्या ब्रिटन भेटीचे उभय नेत्यांनी स्मरण केले. भारत-ब्रिटन यांच्यातले संबंध अधिक समृद्ध आणि सखोल झाल्याचे पंतप्रधान यावेळी म्हणाले. संरक्षण सहकार्याबाबत दोन्ही देशांच्या पंतप्रधानांनी चर्चा केली. मेक इन इंडिया उपक्रमात विशेषत: संरक्षण क्षेत्रात, ब्रिटन, भारताचा भागीदार बनू शकतो, याचा उल्लेख पंतप्रधानांनी केला. व्हिझा मुद्यावरही दोन्ही नेत्यांनी चर्चा केली.
पंतप्रधानांनी शेअर केली नुकत्याच प्रक्षेपित EOS-06 उपग्रहाची अवर्णनीय छायाचित्रे

नवी दिल्ली, 2 डिसेंबर 2022 नुकत्याच प्रक्षेपित केलेल्या EOS-06 उपग्रहाची छायाचित्रे पंतप्रधान नरेंद्र मोदी यांनी शेअर केली आहेत. अंतराळ तंत्रज्ञानाच्या जगातील या प्रगतीमुळे चक्रीवादळांचा योग्य अंदाज येण्यास मदत होईल आणि किनारपट्टी अर्थव्यवस्थेला चालना मिळेल, असेही पंतप्रधानांनी म्हटले आहे. पंतप्रधानांनी ट्विट केले आहे ; “तुम्ही नुकत्याच लाँच केलेल्या EOS-06 उपग्रहाद्वारे आलेली अवर्णनीय छायाचित्रे पाहिली आहेत का? गुजरातची काही सुंदर छायाचित्रे शेअर करत आहे. अंतराळ तंत्रज्ञानाच्या जगातील या प्रगतीमुळे आपल्याला चक्रीवादळांचा अधिक योग्य अंदाज लावण्यास आणि आपल्या किनारपट्टीच्या अर्थव्यवस्थेला चालना देण्यात मदत होईल.”
नवी दिल्लीतल्या एम्सच्या मुख्य आराखड्याला मंत्रिमंडळाची मंजुरी

नवी दिल्लीतल्या एम्स अर्थात अखिल भारतीय आयुर्विज्ञान संस्थेला जागतिक दर्जाचे विद्यापीठ करण्यासाठीच्या मुख्य आराखड्याला मंत्रिमंडळाने तत्वतः मंजुरी दिली आहे. तपशील- या मुख्य आराखड्या अंतर्गत, येत्या वीस वर्षात, पुनर्विकासाच्या माध्यमातून एम्सला पुरेशी जागा उपलब्ध करण्याची आणि भूमी वापराचे पुनर्नियोजन करून संस्थेच्या पायाभूत संरचनेचा जास्तीत जास्त उपयोग करण्याची व्यवस्था करण्यात आली आहे. एम्सच्या पायाभूत संरचनेचा पुनर्विकास करण्याचा प्रस्ताव आहे. लाभ – या प्रस्तावित योजनेमुळे रुग्णांना जागतिक दर्जाच्या आणि अत्याधुनिक सुविधा प्राप्त होणार आहेत.
17 वर्षाखालील मुलांसाठीच्या फुटबॉल विश्वचषक स्पर्धेचे यजमानपद भारताने भूषविण्याबाबतचे निर्णय

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत 17 वर्षाखालील मुलांसाठी 2017 मधे भारतात होणाऱ्या फिफा विश्वचषक स्पर्धेच्या निर्णयांना मंजूरी देण्यात आली. या स्पर्धेसाठीची ठिकाणे अशी आहेत – जेएलएन स्टेडियम, नवी दिल्ली / डी वाय पाटील स्टेडियम, नवी मुंबई / जेएलएन स्टेडियम, कोची / सॉल्ट लेक स्टेडियम कोलकाता / जेएलएन स्टेडियम, फातोर्डा गोवा / आयजी स्टेडियम, गुवाहाटी. • ठिकाणांसंदर्भात काही अडचण आल्यास आवश्यक ते बदल करण्याचे अधिकार, क्रीडा खात्याचे सचिव, महासंचालक साई, क्रीडाखात्याचे वित्तीय सल्लागार यांचा समावेश असलेल्या समितीला देण्यात आले आहेत. एआयएफएफ आणि फिफाशी चर्चा करुनच हे बदल करता येतील. • डिस्प्ले बोर्डासहित इतर बाबींवरचा एकूण खर्च आधी संमत केल्याप्रमाणेच 95 कोटी रुपयांच्या मर्यादेत राहून करता येईल. • अतिरिक्त निधीची आवश्यकता भासल्यास क्रीडा खातं ही बाब संबंधित विभागाकडे नेईल. • या स्पर्धेचे आयोजन करण्याबाबत आयोजन समिती स्थापन करण्याबाबत क्रीडा त्रालयाला अधिकार देण्यात आले आहेत.
भारत-जर्मन विज्ञान आणि तंत्रज्ञान केंद्र (आयजीएसटीसी) च्या कालावधीला 2017 पासून 2022 पर्यंत मुदतवाढ देण्यासाठी भारत आणि जर्मनी दरम्यान, संयुक्त घोषणापत्र

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रीमंडळाच्या बैठकीत विज्ञान आणि तंत्रज्ञान मंत्रालय आणि जर्मनीच्या शिक्षण आणि संशोधन फेडरल मंत्रालय या दरम्यान, भारत जर्मन विज्ञान आणि तंत्रज्ञान केंद्राच्या (आयजीएसटीएल) कालावधीला मुदत वाढ देण्यासंबंधीच्या संयुक्त घोषणापत्राबाबत माहिती देण्यात आली. द्विपक्षीय आयजीएसटीसीला कालावधी 2017 ते 2022 पर्यंत पाच वर्षाच्या कालावधीत मुदतवाढ देण्याबाबतचे हे घोषणापत्र आहे. निधी पुरवठयात दरवर्षीच्या 2 दशलक्ष युरोवरुन जास्तीत जास्त 4 दशलक्ष युरोपर्यंत वाढ करण्याची तरतूद या घोषणापत्रात आहे. तंत्रज्ञान विकास आणि तंत्रज्ञानाचा वापर यासाठी संशोधनाचा उपयोग आणि नवीन विज्ञान विषयक पाया निर्मित करण्यासाठी दोन्ही देशातील शिक्षण आणि उद्योग क्षेत्राचा समावेश असणारे संयुक्त संशोधन प्रकल्प हाती घेण्यात येतील. भारत आणि जर्मनीतील संशोधन प्रयोगशाळा, शिक्षण क्षेत्र आणि उद्योग क्षेत्रातील निवडक संशोधन आणि विकास प्रकल्पांना यामुळे सहाय्य मिळेल तसेच निधीही उपलब्ध होईल.
जीसॅट-6 च्या यशस्वी प्रक्षेपणाबद्दल, पंतप्रधान नरेंद्र मोदी यांच्याकडून इस्रोचे अभिनंदन

जीसॅट-6 च्या यशस्वी प्रक्षेपणाबद्दल भारतीय अवकाश संशोधन संस्था अर्थात इस्रोच्या शास्त्रज्ञाचे पंतप्रधान नरेंद्र मोदी यांनी अभिनंदन केले आहे. आपल्या शास्त्रज्ञांनी पुन्हा यशस्वी कामगिरी केली आहे. जीसॅट-6 च्या यशस्वी प्रक्षेपणाबद्दल इस्रोचे अभिनंदन ! असे पंतप्रधानांनी म्हटले आहे.
पंतप्रधानांच्या हस्ते येत्या 23 जूनला वाणिज्य भवनाचे आणि निर्यात पोर्टलचे उद्‌घाटन

नवी दिल्ली, 22 जून 2022 पंतप्रधान नरेंद्र मोदी यांच्या हस्ते, उद्या म्हणजेच येत्या 23 जून रोजी सकाळी साडे दहा वाजता, वाणिज्य आणि उद्योग भवनाच्या 'वाणिज्य भवन' या नव्या इमारतीचे उद्‌घाटन होणार आहे. याच कार्यक्रमात पंतप्रधान निर्यात- (NIRYAT म्हणजेच व्यापाराच्या वार्षिक विश्लेषणासाठी राष्ट्रीय आयात-निर्यात नोंदी करणाऱ्या) पोर्टलचाही शुभारंभ करतील. भारताच्या परदेशी व्यापाराशी संबंधित आवश्यक ती सगळी माहिती संबंधित व्यक्तींना एकाच ठिकाणी मिळावी, यासाठी हे पोर्टल विकसित करण्यात आले आहे. यावेळी पंतप्रधान उपस्थितांना मार्गदर्शनही करतील. नवी दिल्लीत इंडिया गेटजवळ उभरण्यात आलेल्या वाणिज्य भवनाची संरचना एक स्मार्ट इमारत म्हणून करण्यात आली असून, शाश्वत स्थापत्याच्या तत्वावर ते आधारलेले आहे. तसेच यात, ऊर्जा बचतीवरही लक्ष केंद्रीत करण्यात आले आहे. हे एक एकात्मिक आणि अत्याधुनिक कार्यालय संकुल म्हणून विकसित करण्यात आले असून, मंत्रालयाच्या दोन विभागांचे- वाणिज्य विभाग आणि उद्योग तसेच अंतर्गत व्यापार प्रोत्साहन विभाग- कामकाज इथून चालेल.
केंद्रीय राखीव पोलीस दलाच्या स्थापना दिनानिमित्त पंतप्रधानांकडून  सीआरपीएफ कर्मचाऱ्यांना शुभेच्छा

सीआरपीएफ म्हणजेच केंद्रीय राखीव पोलीस दलाच्या स्थापना दिनानिमित्त पंतप्रधान श्री. नरेंद्र मोदी यांनी सीआरपीएफच्या कर्मचाऱ्यांना शुभेच्छा दिल्या आहेत. एका ट्विटमध्ये पंतप्रधान म्हणाले," स्थापना दिवसाबद्दल केंद्रीय राखीव पोलीस दलाच्या सर्व शूर कर्मचाऱ्यांना आणि त्यांच्या कुटुंबियांना शुभेच्छा. केंद्रीय राखीव पोलीस दल शौर्य आणि कर्तव्यतत्परतेसाठी ओळखले जाते. भारताच्या सुरक्षा यंत्रणेत या दलाची महत्त्वपूर्ण भूमिका आहे. राष्ट्रीय ऐक्यासाठी त्यांचे योगदान प्रशंसनीय आहे.''
पंतप्रधानांच्या हस्ते रायबरेली येथे विकास प्रकल्पांचे उद्‌घाटन

पंतप्रधान नरेंद्र मोदी आज एक दिवसाच्या उत्तरप्रदेशच्या दौऱ्यावर असून त्यांनी रायबरेली येथील रेल्वेचे अत्याधुनिक डबे बनवणाऱ्या कारखान्याला भेट दिली. त्यानंतर झालेल्या एका जाहीर सभेत त्यांनी हमसफर रेल्वेगाडीचा डबा आणि 900 व्या कोचला हिरवा झेंडा दाखवला. त्याचवेळी त्यांनी रायबरेली येथील विविध विकास कामांचे उद्‌घाटनही, पायाभरणी आणि लोकार्पणही केले. यावेळी बोलताना पंतप्रधान म्हणाले की आज पायाभरणी आणि लोकार्पण केलेले विविध प्रकल्प एक हजार कोटी रुपयांचे आहेत. या अत्याधुनिक कोच कारखान्यामुळे युवकांना रोजगार मिळतो आहे, तसेच या कारखान्यांमुळे रायबरेली शहर रेल्वे कोच बनवण्याचे जागतिक केंद्र बनेल, असा विश्वास त्यांनी व्यक्त केला. आजच्याच दिवशी म्हणजे 16 डिसेंबरला वर्ष 1971 मध्ये भारतीय सैन्याने पाकिस्तानचा पराभव केला होता, याचे स्मरणही पंतप्रधानांनी केले. दहशतवाद, क्रौर्य आणि अराजकतेचे प्रतीक असलेल्या सैन्याचा भारतीय सेनेनं पराभव केला होता, असे मोदी म्हणाले. आज एकीकडे सरकार सैन्यदलाचे हात अधिक मजबूत करण्याचा प्रयत्न करत आहे. मात्र त्याचवेळी दुसरीकडे, असे काही लोक आहेत, ज्यांना भारतीय सैन्य सक्षम व्हायला नको आहे.ते केवळ खोट्याच्या भरवशावर संरक्षण मंत्रालय, हवाई दल आणि अगदी विदेशी सरकारांवर सुद्धा आरोप करत आहेत, अशी टीका पंतप्रधानांनी केली. जिथे देशाच्या सुरक्षेचा प्रश्न येतो, सैन्यदलाच्या संरक्षणसिद्धतेचा विषय असतो, तिथे केंद्र सरकार केवळ देशाचे हितच लक्षात घेईल, असे पंतप्रधान यावेळी म्हणाले. शेतकऱ्यांचे उत्पन्न वाढवण्यासाठी, केंद्र सरकार विविध उपाययोजना करत आहे, असं त्यांनी सांगितले. त्याचाच भाग म्हणून 22 पिकांसाठीच्या किमान हमीभावात सरकराने वाढ केली आहे.नैर्सर्गिक संकटात ज्या शेतकऱ्यांची पिके नष्ट झालीत अशा शेतकऱ्यांना प्रधानमंत्री पीक विमा योजनेचा लाभ मिळतो आहे, असे पंतप्रधानानी सांगितले. ‘सबका साथ, सबका विकास’ करण्यासाठी केंद्र सरकार वचनबद्ध असल्याचा पुनरुच्चार पंतप्रधानांनी यावेळी केला.
मेदीपार्क उभारण्याकरिता मे.एच.एल.एल लाईफकेअर मर्यादीतला 330.10 एकर जमीन भाडे तत्वावर द्यायला केंद्रीय मंत्रीमंडळाची मंजूरी

वैद्यकीय उपकरण उत्पादन पार्क (मेदीपार्क) उभारण्याकरीता आरोग्य आणि कुटूंब कल्याण मंत्रालयाअंतर्गत कार्यरत असणाऱ्या मे.एच.एल.एल लाईफकेअर मर्यादीतला चेन्नई च्या सीमेलगत चेगलपट येथे असणारी 330.10 एकर जमीन भाडेतत्वावर द्यायला पंतप्रधान नरेंद्र मोदी यांच्या अध्यक्षतेखालील केंद्रीय मंत्रीमंडळात आज मंजूरी दिली. या प्रकल्पामध्ये एच एल एल 90 टक्क्यांहून अधिकची समभागधारक असेल. मेदीपार्क प्रकल्प हा देशातील वैद्यकीय तंत्रज्ञान क्षेत्रातील पहिला उत्पादन समूह असणार आहे. यामुळे कमी खर्चात स्थानिक पातळीवर उत्पादन निर्मितीला प्रोत्साहन मिळेल, जेणेकरुन सर्व नागरिकांना परवडणाऱ्या दरात आरोग्य सेवा उपलब्ध होईल. प्रस्तावित मेदीपार्क वैद्यकीय उपकरणे आणि तंत्रज्ञान क्षेत्रातील विकासामध्ये योगदान देईल यामुळे सरकारच्या “मेक इन इंडिया” अभियानाला देखील प्रोत्साहन मिळेल. मेदीपार्क टप्प्याटप्प्याने विकसित केले जाईल. हा प्रकल्प पूर्ण व्हायला 7 वर्षांचा कालावधी लागेल.
पंतप्रधानांचे संसदेच्या सेंट्रल हॉलमध्ये राष्ट्रीय लोक प्रतिनिधी परिषदेला संबोधन

पंतप्रधान नरेंद्र मोदी यांनी आज संसदेच्या सेंट्रल हॉलमध्ये राष्ट्रीय लोक प्रतिनिधी परिषदेला संबोधित केले. प्रत्येक राज्यात असे काही जिल्हे असतात, जिथे विकासाला अधिक वाव असतो. त्यांच्यापासून आपण शिकू शकतो आणि मागास जिल्ह्यांसाठी काम करु शकतो. स्पर्धात्मकता आणि सहकारी संघटनेची भावना देशासाठी चांगली आहे. लोकसहभागाची नेहमीच मदत होते. ज्या-ज्या ठिकाणी अधिकाऱ्यांनी जनतेबरोबर काम केले आणि त्यांना विकास प्रक्रियेत सहभागी करुन घेतले, तिथे परिवर्तनीय परिणाम दिसून आले आहेत. जिल्ह्यांमध्ये कुठल्या क्षेत्रात सुधारणा हव्या आहेत ते शोधून त्यावर तोडगा काढायला हवा. आपण जिल्ह्यांमध्ये एखादी बाब जरी बदलायचा निर्णय घेतला तरी अन्य त्रुटींवर काम करण्यासाठी आपल्याला चालना मिळेल. आपल्याकडे मनुष्यबळ आहे, कौशल्य आहे आणि संसाधनेही आहेत. आपण अभियान स्वरुपात काम केले पाहिजे आणि सकारात्मक बदल घडवून आणायला हवा. सामाजिक न्याय हे आपले उद्दिष्ट आहे. महत्वाकांक्षी जिल्ह्यांवर काम केल्यामुळे मानव विकास निर्देशांक क्रमवारीत भारताच्या मानांकनात सुधारणा होईल. सभापती सुमित्रा महाजन यांनी हाती घेतलेला ‘लोकप्रतिनिधींची परिषद’ हा स्तुत्य उपक्रम आहे. महत्वाच्या मुद्यांवर चर्चा करण्यासाठी विविध राज्यातील लोकप्रतिनिधी एकत्र आले आहेत ही चांगली गोष्ट आहे’, असे पंतप्रधान म्हणाले.
पंतप्रधानांच्या उपस्थितीमध्ये एस्सेल समुहाचा 90 वा वर्धापन दिन साजरा

पंतप्रधान नरेंद्र मोदी यांच्या उपस्थितीमध्ये एस्सेल समुहाचा 90 वा वर्धापन दिन नवी दिल्ली येथे साजरा झाला. या कार्यक्रमाला राष्ट्रपती प्रणव मुखर्जीही उपस्थित होते. या कार्यक्रमाला येण्याचे निमंत्रण स्वीकारल्याबद्दल एस्सेल समुहाचे अध्यक्ष सुभाष चंद्रा यांनी यावेळी सर्वप्रथम पंतप्रधान मोदी यांचे आभार मानले. एस्सेल समुहाने पाणी पुरवठा, ऊर्जा पुरवठा, स्वच्छ भारत आणि परवडणाऱ्या दरामध्ये घरकुल या क्षेत्रात अलिकडे सुरु केलेल्या कामांची माहिती सुभाष चंद्रा यांनी यावेळी दिली. या कार्यक्रमात एस्सेल समुहाच्यावतीने पंतप्रधानांच्या हस्ते दोन सामाजिक उपक्रमांचा प्रारंभ करण्यात आला. यामध्ये शिक्षण, आरोग्य आणि रोजगारविषयक कार्यक्रमाचा समावेश आहे. एस्सेल समुहाने भारतीय परंपरा जोपासताना आणि कौटुंबिक मूल्यांचे संवर्धन करताना नवीन पिढीला पुढे घेऊन जाताना, त्यांची क्षमता सातत्याने कशी वाढेल याचा विचार केला आहे. नवनवीन कल्पना प्रत्यक्षात आणताना येणाऱ्या संकटांना आव्हाने समजून कसे यश मिळवले, याविषयी पंतप्रधानांनी एस्सेलचे वरिष्ठ नंदकिशोर गोयंका यांचे कौतुक केले. या समुहाने मातीपासून ते उपग्रहापर्यंत सर्व क्षेत्रात कार्य केल्‍याचा पंतप्रधानांनी आवर्जुन उल्लेख केला. स्वच्छ भारत अभियानात एस्सेल समुहाने केलेल्या कामगिरीची पंतप्रधान मोदी यांनी प्रशंसा केली. तसेच “सारथी” योजनेमुळे अनेकांना रोजगाराची संधी उपलब्ध होईल, अशी आशा व्यक्त केली. देशाच्या 75व्या स्वातंत्र्य दिनी म्हणजेच 2022 पर्यंत प्रत्येकाने विशिष्ट लक्ष्य, उद्दिष्टय डोळयासमोर ठेवून कार्य करावे, असे आवाहन पंतप्रधान मोदी यांनी यावेळी उपस्थितांना केले.
अठराव्या भारत-रशिया वार्षिक परिषदेच्या अनुषंगाने दोन्ही देशांमध्ये झालेल्या करारांची यादी

1) भारत सरकार आणि रशियादम्यान राजशिष्टाचारविषयक करार 5 डिसेंबर 2008 साली करण्यात आला होता, त्याचे पुनरुज्जीवन. 2) भारतात रेल्वेसाठी विशेष कंपनी स्थापन करण्याच्या दृष्टीने रशियाच्या अवजड अभियांत्रिकी कंपनी आणि संयुक्त रोखे कंपनी ‘कॅस्केड टेक्‍नॉलॉजिस’ सोबत करार. 3) भारत रशियादरम्यान भांडवली वस्तू वित्तीय आणि भाडेत्तत्वावरील व्यवहार होण्यासाठी सेरी पायाभूत वित्तीय कंपनी आणि विकास तसेच परदेशी वित्तीय व्यवहार बँकविषयक सामंजस्य करार. 4) रेल ट्रान्स होल्डींग आणि संयुक्त रोखे कंपनी तसेच रशियन एक्स्पोर्ट सेंटर या रशियन कंपन्यांचा जेदाह आंतरराष्ट्रीय व्यापार मेळा (JITF) नागरी पायाभूत सुविधा कंपनी आणि जिंदाल रेल्वे पायाभूत सुविधा कंपनी या दोन भारतीय कंपन्यांसोबत करार. 5) भारत आणि रशियादरम्यान गुंतवणूक वाढवण्यासाठी इन्व्हेस्ट इंडिया या राष्ट्रीय गुंतवणूक प्रोत्साहन संस्थेसोबत रशियाच्या भारत व्यापार सहकार्य परिषदेसोबत करार. 6) इन्व्हेस्ट इंडिया या राष्ट्रीय गुंतवणूक प्रोत्साहन संस्थेसोबत रशियाच्या रोझ काँग्रेस फाऊंडेशनचा सहकार्य करार. 7) सन ग्रुप प्रायव्हेट लिमिटेड या भारतीय कंपनीसोबत रशियाच्या ‘प्रीबोर’ या संयुक्त रोखे कंपनीचा सामंजस्य करार.
ईशान्य प्रदेश देशातील विकासाचे प्रमुख इंजिन बनत आहे- पंतप्रधान

ईशान्य प्रदेश हा आता दुर्लक्षित भाग राहिलेला नाही, असे पंतप्रधान नरेंद्र मोदी यांनी आज लोकसभेत राष्ट्रपतींच्या अभिभाषणावरील आभार प्रस्तावावर उत्तर देतांना सांगितले. अनेक क्षेत्रात सरकारने केलेल्या कामांमुळे आज ईशान्य प्रदेश देशातील विकासाचे प्रमुख इंजिन बनले आहे, असे ते म्हणाले. “ईशान्य भागातील लोकांना आता दिल्ली खूप दूर आहे, असे वाटत नाही. आता सरकार त्यांच्या दाराशी उभे आहे. आमचे मंत्री आणि अधिकारी नियमितपणे त्या भागाचा दौरा करत आहेत,” असे ते म्हणाले. आपल्या सरकारने या भागाच्या विकासाच्या विविध पैलूंवर तसेच वीज जोडणी, रेल्वे जोडणी, मोबाईल संपर्क व्यवस्था पुरवण्यावर काम केल्याचे पंतप्रधान म्हणाले. अलिकडेच स्वाक्षरी करण्यात आलेल्या बोडो करारासंदर्भात पंतप्रधान म्हणाले की, अनेक दशकं जुनी ही समस्या सोडवण्याचा प्रामाणिक प्रयत्न करतांना सर्व संबंधितांना एकत्र आणून त्यावर तोडगा काढण्यात आला. अनेक मुद्यांबाबत केवळ चालढकल केल्यामुळे अनेक दशकांपासून संकटाने ग्रासलेल्या या भागात किमान 40 हजार लोकांना आपला जीव गमवावा लागला, असे पंतप्रधान म्हणाले. “मात्र यावेळी आम्ही सर्व संबंधितांना एकत्र आणले आणि या करारात स्पष्ट नमूद करण्यात आले आहे की यानंतर कोणतेही मुद्दे प्रलंबित नाही.”
आषाढी बीज या कच्छी नववर्षानिमित्त पंतप्रधानांकडून जनतेला शुभेच्छा

पंतप्रधान नरेंद्र मोदी यांनी आषाढी बीज या कच्छी नववर्षानिमित्त जनतेला शुभेच्छा दिल्या आहेत. “आषाढी बीज, या विशेष प्रसंगी कच्छी समुदायाला शुभेच्छा. महान संस्कृती आणि शौर्य यासाठी हा समुदाय ओळखला जातो. मी प्रार्थना करतो की, येते वर्ष आनंदमय आणि आरोग्यदायी राहो,” अशी सदिच्छा पंतप्रधानांनी व्यक्त केली आहे.
राष्ट्रीय मतदार दिवसानिमित्त पंतप्रधानांच्या शुभेच्छा

आज पंतप्रधान नरेंद्र मोदी यांनी जनतेला राष्ट्रीय मतदार दिवसाच्या शुभेच्छा दिल्या. “राष्ट्रीय मतदार दिवसाच्या शुभेच्छा. आपली निवडणूक प्रक्रिया अधिक गतिमान आणि सहभागात्मक होण्यासाठी निवडणूक आयोगाने केलेल्या अनेक प्रयत्नांसाठी आम्ही आयोगाचे आभार व्यक्त करतो. हा दिवस आपणांस जास्तीत जास्त मतदान घडविण्यास प्रयत्नरत राहण्यास प्रेरणा देईल, ज्यामुळे आपली लोकशाही अधिक मजबूत होईल”, असं पंतप्रधान म्हणाले.
भारत आणि डेन्मार्क यांच्यात सागरी मुद्यांवरील सामंजस्य कराराला मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळ बैठकीत भारत आणि डेन्मार्क यांच्यात सागरी मुद्यांवरील सामंजस्य कराराला मंजुरी दिली. डेन्मार्कच्या डब्ल्यूआयपी जानेवारी 2019 मधील आगामी दौऱ्यादरम्यान या करारावर स्वाक्षरी करण्याचा प्रस्ताव आहे. लाभ: या करारामुळे दोन्ही देशांदरम्यान द्विपक्षीय सहकार्य क्षेत्रात नव्या संधींचा शोध घेण्याचा मार्ग सुकर होणार आहे. · भारत आणि डेन्मार्कच्या सागरी क्षेत्रांदरम्यान सीमापार सहकार्य आणि गुंतवणुकीसाठी मदत होईल. · दोन्ही देशांना गुणवत्‍तापूर्ण वाहतूक सुनिश्चित करण्यासाठी परस्परांच्या क्षमता सुधारण्यासाठी तज्ञ, प्रकाशन, माहिती,डाटा आणि सांख्यिकी आदान-प्रदान , हरित सागरी तंत्रज्ञान आणि जहाजबांधणी क्षेत्रात सहकार्य, भारताच्या शिपिंग नोंदणी कार्यालयाला मान्‍यता प्राप्‍त संसंघटनेचा दर्जा प्रदान करणे आणि सागरी प्रशिक्षण आणि शिक्षण क्षेत्रात सहकार्य करण्यात समर्थ बनवेल. · मर्चेंट शिपिंग आणि सागरी वाहतूक संबंधित क्षेत्रात निरंतर सहकार्यासाठी संशोधन आणि विकास · द्विपक्षीय आणि आंतरराष्ट्रीय अशा दोन्ही स्तरावर उभय देशांसाठी परस्पर लाभासाठी सहकार्य वृद्धिंगत करेल.
जलसंवर्धनाविषयीच्या वचनबद्धतेचा पंतप्रधानांकडून पुनरुच्चार

“जागतिक जल दिन हा जल शक्तीचे महत्व अधोरेखित करण्याचा आणि जल संरक्षण व जलसंवर्धनाप्रती आपल्या वचनबद्धतेचे स्मरण करण्याचा दिवस आहे. जेव्हा पाण्याचे संवर्धन होईल, तेंव्हाच आपली शहरे, गावं, शेतकरी या सगळ्या घटकांना त्याचा लाभ मिळेल”, असे पंतप्रधानांनी म्हटले आहे.
पंतप्रधानांच्या हस्ते ह्युस्टन इथे श्रीसिद्धी विनायक मंदिराचे उद्‌घाटन

अमेरिकेतल्या टेक्सास प्रांतातल्या ह्युस्टन इथे आज पंतप्रधान नरेंद्र मोदी यांच्या हस्ते श्रीसिद्धी विनायक मंदिर आणि गुजराती समाज भवनाचे उद्‌घाटन झाले. टेक्सास भारतीय मंचाद्वारे तिथल्या भारतीय समुदायाने आयोजित केलेल्या स्वागत समारंभात ते सहभागी झाले होते. शाश्वत गांधी संग्रहालयाचे भूमीपूजनही पंतप्रधानांच्या हस्ते आज झाले. या उद्‌घाटनानंतर बोलतांना पंतप्रधानांनी हाऊडी मोदी कार्यक्रमात सहभागी झाल्याबद्दल जनतेचे आभार मानले. भारत आणि अमेरिका दरम्यानचे संबंध दृढ करुन एका उज्ज्वल भविष्याची पायाभरणी तुम्ही सर्वांनी केली आहे, त्याबद्दल तुम्हा सर्वांचे आभार असे पंतप्रधान म्हणाले. शाश्वत गांधी संग्रहालयाविषयी बोलतांना त्यांनी सांगितले की, “ह्युस्टन शहरातले हे अनमोल सांस्कृतिक पर्यटन स्थळ होईल. हे संग्रहालय उभारण्याच्या कामात मीही काही काळ सहभागी झालो होतो. या संग्रहालयामुळे महात्मा गांधींचे विचार तरुणांपर्यंत पोहोचवण्यास नक्कीच मदत होईल”, असे पंतप्रधान म्हणाले. दरवर्षी किमान 5 अमेरिकन कुटुंब भारतात पर्यटनासाठी येतील, यासाठी अमेरिकेत राहणाऱ्या भारतीयांनी प्रयत्न करावेत, असे आवाहन मोदींनी केले. भारतीयांनी आपल्या मातृभाषेशी असलेले नाते कायम ठेवावे, असे आवाहनही त्यांनी केले.
डब्ल्यूआयपीओच्या जागतिक नवोन्मेष निर्देशांकात भारत 40 व्या स्थानावर पोहोचल्याबद्दल पंतप्रधानांना वाटला नवोन्मेषींचा अभिमान

नवी दिल्ली, 29 सप्टेंबर 2022 जागतिक बौद्धिक संपदा संघटनेच्या (डब्ल्यूआयपीओ) जागतिक नवोन्मेष निर्देशांक क्रमवारीत भारत 40 व्या स्थानावर पोहोचल्याबद्दल भारतीय नवोन्मेषींचा आपल्याला अभिमान वाटत असल्याचे पंतप्रधान नरेंद्र मोदी यांनी म्हटले आहे. केंद्रीय वाणिज्य आणि उद्योग मंत्री पियुष गोयल यांच्या ट्वीटचा संदर्भ देत पंतप्रधानांनी ट्वीट केले आहे; “नवोन्मेष हा संपूर्ण देशात परवलीचा शब्द आहे. आपल्या नवोन्मेषींचा अभिमान वाटतो. आपण खूप पुढे आलो आहोत आणि आपल्याला आणखी नवीन उंची गाठायची आहे.”
भारत आणि पेरू दरम्यानच्या कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या बैठकीत आज, मे २०१८ रोजी पेरू मधील लिमा येथे भारत आणि पेरू दरम्यान झालेल्या कराराला मान्यता देण्यात आली. परस्पर लाभ आणि परस्पर आधारावर नवीन आणि नवीकरणीय मुद्यांवर तांत्रिक द्विपक्षीय सहकार्याला उत्तेजन आणि प्रोत्साहन देण्यासाठी एक सहकारी संस्थात्मक संबंधांसाठी आधार स्थापन करणे हे या कराराचे उद्दिष्ट आहे. कराराच्या अंमलबजावणीसाठी कार्य योजना विकसित करण्यासाठी संयुक्त समिती स्थापन करण्यासंदर्भात विचार करण्यात येत आहे. हा करार उभय देशांमधील द्विपक्षीय सहकार्य बळकट करण्यासाठी मदत करेल.
स्क्रॅमजेट रॉकेट इंजिनच्या यशस्वी चाचणीबद्दल  पंतप्रधानांकडून “इस्रो”च्या संशोधकांचे अभिनंदन

स्क्रॅमजेट रॉकेट इंजिनच्या यशस्वी चाचणीबद्दल पंतप्रधान नरेंद्र मोदी यांनी “इस्रो”च्या संशोधकांचे अभिनंदन केले आहे. “आमच्या शास्त्रज्ञांनी केलेल्या अथक परिश्रमामुळे आणि दिलेल्या सर्वोत्कृष्ट योगदानामुळे स्क्रॅमजेट रॉकेट इंजिनची चाचणी यशस्वी होऊ शकली आहे. “इस्रो”चे अभिनंदन आमच्‍या शास्‍त्रज्ञांमुळे आणि अंतराळ कार्यक्रमामुळे भारताची मान पुन्हा एकदा अभिमानाने, गर्वाने उंचावली आहे”, असे पंतप्रधानांनी म्हटले आहे.
हिमाचल प्रदेश राज्य स्थापना दिनानिमित्त पंतप्रधानांच्या जनतेला शुभेच्छा

पंतप्रधान नरेंद्र मोदी यांनी हिमाचल प्रदेशच्या जनतेला राज्य स्थापना दिनाच्या शुभेच्छा दिल्या आहेत. पंतप्रधान म्हणाले, “हिमाचल प्रदेशच्या स्थापना दिनानिमित्त राज्यातील नागरिकांना खूप-खूप शुभेच्छा. राज्याच्या सर्वसमावेशक विकास आणि प्रगती होवो अशी मी इच्छा व्यक्त करतो.”
राष्ट्रीय बालिका दिनी मुलींचे कौशल्य, सामर्थ्य आणि धैर्याला पंतप्रधानांची वंदना

पंतप्रधान नरेंद्र मोदी यांनी राष्ट्रीय बालिका दिनी मुलींच्या कौशल्य, सामर्थ्य आणि धैर्याला वंदन केले आहे. पंतप्रधान म्हणाले, “मुलींच्या कौशल्य, सामर्थ्य आणि धैर्याला आपण वंदन करतो. मुलींनी विविध क्षेत्रात केलेल्या कामगिरीचा आपल्याला अभिमान वाटतो.”